《新安八景诗 其八 白水寒蟾》
明代·唐文凤

小池湛湛玉色泉，直疑下有白龙眠。山灵擘破石髓溢，一泓空碧涵漪涟。

幽人和月掬在手，笑吸清辉当春酒。酒酣大叫问山灵，千年谁是知心友。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。